REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj: 06-2/34-25

28. februar 2025. godine

B e o g r a d

ZAPISNIK

23. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 28. FEBRUARA 2025. GODINE

Sednica je počela u 12,00 časova.

 Sednicom je predsedavao Arsić Veroljub, predsednik Odbora.

Sednici su prisustvovali članovi Odbora: Aleksić Zagorka, Beloica Martać Ana, Davidovac Tijana, Krstić Nenad, Milijić Svetlana i Mihajlovski Ilo.

Sednici su prisustvovali i zamenici članova Odbora: Paunović Snežana (zamenik Bajatović Dušana) i Palurović Jasmina (zamenik Bajić Živana).

 Sednici nisu prisustvovali članovi Odbora: Aleksić Miroslav, Jelić Vladimir, Mitrović Nenad, Mitrović Peđa, Nikezić Dušan, Pavlović Branko, Radosavljević Nikola, Ujhelji Akoš, niti njihovi zamenici.

 Na predlog predsednika, Odbor je jednoglasno (9 glasova za) utvrdio sledeći

D n e v n i r e d:

1.Pokretanje postupka za izbor predsednika Saveta Državne revizorske institucije;

2. Donošenje odluke o pokretanju postupka za utvrđivanje predloga za izbor jednog člana Republičke komisije za zaštitu prava u postupcima javnih nabavki;

3. Donošenje odluke o obrazovanju Radne grupe za utvrđivanje ispunjenosti uslova u postupku predlaganja kandidata za izbor predsednika Komisije za kontrolu državne pomoći.

\* \* \*

Pre prelaska na rad po utvrđenom dnevnom redu, Odbor je, jednoglasno (9 glasova za), usvojio Zapisnik sa 21. sednice Odbora, bez primedbi.

\* \* \*

**PRVA TAČKA DNEVNOG REDA:** Pokretanje postupka za izbor predsednika Saveta Državne revizorske institucije

 Predsednik Odbora podsetio je članove Odbora na zakonske odredbe kojima je uređen postupak izbora predsednika, podpredsednika i članova Saveta Državne revizorske institucije. U nastavku, podsetio je članove Odbora da je na Prvoj sednici Prvog redovnog zasedanja Narodne skupštine u 2023. godini, održanoj 20. aprila 2023. godine, Duško Pejović izabran, po drugi put, za predsednika Saveta Državne revizorske institucije, na period od pet godina, da mu je dana 10. februara 2025. godine istekao mandat pre isteka vremena na koje je izabran zbog ispunjenja uslova za penziju, saglasno članu 21. Zakona o Državnoj revizorskoj instituciji, kao i da Odbor treba da pokrene postupak za izbor novog predsednika Saveta Državne revizorske institucije.

 Predsednik Odbora predložio je da Odbor, u skladu sa dosadašnjom praksom, uputi dopis predsednicima poslaničkih grupa u Narodnoj skupštini sa pozivom da dostave svoje predloge kandidata za predsednika Saveta, u roku od 15 dana, sa biografijom kandidata, potrebnom dokumentacijom i izjavom o prihvatanju kandidature.

 Diskusije po ovoj tački dnevnog reda nije bilo.

 Na predlog predsednika, Odbor je jednoglasno (9 glasova za), prihvatio predlog da se uputi dopis predsednicima poslaničkih grupa u Narodnoj skupštini sa pozivom da dostave svoje predloge kandidata za predsednika Saveta Državne revizorske institucije.

 **DRUGA TAČKA DNEVNOG REDA:** Donošenje odluke o pokretanju postupka za utvrđivanje predloga za izbor jednog člana Republičke komisije za zaštitu prava u postupcima javnih nabavki

 Predsednik Odbora ukazao je prisutnim članovima na član 189. st. 2. do 4. Zakona o javnim nabavkama kojim je propisano da Narodna skupština bira i razrešava predsednika i članove Republičke komisije za zaštitu prava u postupcima javnih nabavki, na predlog odbora Narodne skupštine nadležnog za finansije, nakon sprovedenog javnog konkursa. Takođe, naveo je da se predsednik i članovi Republičke komisije biraju na period od pet godina, i da nadležni odbor pokreće postupak za utvrđivanje predloga za izbor predsednika i članove Republičke komisije najkasnije šest meseci pre isteka njihovog mandata, a postupak izbora se okončava najkasnije mesec dana pre isteka mandata.

 U nastavku podsetio je da je Narodna skupština na sednici 13. vanrednog zasedanja u Jedanaestom sazivu, održanoj 10. jula 2019. godine, donela Odluku kojom je izabrala Mersihu Marković za člana Republičke komisije, te da joj je u međuvremenu istekao mandat, kao i da je potrebno da Odbor donese Odluku o pokretanju postupka za utvrđivanje predloga za izbor jednog člana Republičke komisije objavljivanjem javnog konkursa.

 Diskusije po ovoj tački dnevnog reda nije bilo.

 Na predlog predsednika, Odbor je jednoglasno (9 glasova za), doneo Odluku o pokretanju postupka za utvrđivanje predloga kandidata za izbor jednog člana Republičke komisije za zaštitu prava u postupcima javnih nabavki.

 **TREĆA TAČKA DNEVNOG REDA:** Donošenje odluke o obrazovanju Radne grupe za utvrđivanje ispunjenosti uslova u postupku predlaganja kandidata za izbor predsednika Komisije za kontrolu državne pomoći.

 Predsednik Odbora podsetio je članove Odbora na član 27. stav 8. Zakona o Narodnoj skupštini i član 44. stav 6. Poslovnika Narodne skupštine kojima je propisano da predsednik odbora, za razmatranje pojedinih pitanja iz svog delokruga i pripremu predloga o tim pitanjima, može da obrazuje posebnu radnu grupu, kao i na član 55. Poslovnika kojim je propisan delokrug rada Odbora za finansije, republički budžet i kontrolu trošenja javnih sredstava. U nastavku, obavestio je članove Odbora da je javni konkurs za izbor predsednika Komisije za kontrolu državne pomoći objavljen u „Službenom glasniku RS“, broj 8/25, dnevnom listu „Politika“, kao i na veb-prezentacijama Narodne skupštine i Komisije za kontrolu državne pomoći, 24. januara 2025. godine, sa rokom od 30 dana za podnošenje prijava i predložio da Odbor, sledeći praksu koju je ovaj odbor ustanovio prilikom prvog izbora Saveta Komisije, na ovoj sednici donese odluku o obrazovanju radne grupe u čijem sastavu bi bili članovi Odbora za finansije, republički budžet i kontrolu trošenja javnih sredstava, sa zadatkom da se utvrdi ispunjenost uslova u postupku predlaganja kandidata za izbor predsednika Komisije za kontrolu državne pomoći, kojoj će administrativno-stručnu i tehničku pomoć pružati zaposleni u službi Odbora. Za članove ove radne grupe predložio je sledeće članove Odbora: Jasminu Palurović, za predsednika, Svetlanu Milijić, Nenada Krstića, Peđu Mitrovića i Nenada Mitrovića, za članove.

 Diskusije po ovoj tački dnevnog reda nije bilo.

 Na predlog predsednika, Odbor je jednoglasno (9 glasova za), doneo Odluku o obrazovanju Radne grupe za utvrđivanje ispunjenosti uslova u postupku predlaganja kandidata za izbor predsednika Komisije za kontrolu državne pomoći, u sledećem sastavu: Jasmina Palurović, predsednik, Svetlana Milijić, Nenad Krstić, Peđa Mitrović i Nenad Mitrović, članovi.

 Sednica je završena u 12,10 časova.

Sednica je tonski snimana.

 SEKRETAR PREDSEDNIK

 Tijana Ignjatović Veroljub Arsić